Document ID: 32006D0360

KOMISSION PÄÄTÖS,
tehty 28 päivänä helmikuuta 2006,
neuvoston päätöksen 79/542/ETY liitteen II muuttamisesta Brasiliaa, Montenegroa ja Serbiaa koskevien merkintöjen osalta
(tiedoksiannettu numerolla K(2006) 579)
(ETA:n kannalta merkityksellinen teksti)
(2006/360/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 8 artiklan 1 kohdan johdantovirkkeen ja 8 artiklan 4 kohdan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1979 tehdyn neuvoston päätöksen 79/542/ETY (2) liitteissä I ja II olevassa 1 osassa vahvistetaan luettelo kolmansista maista ja niiden osista, joista jäsenvaltiot saavat tuoda tiettyjä eläviä eläimiä ja niiden tuoretta lihaa.
(2)
Eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen lihavalmisteiden tuonnissa kolmansista maista sekä päätösten 97/41/EY, 97/221/EY ja 97/222/EY kumoamisesta 3 päivänä kesäkuuta 2005 tehdyssä komission päätöksessä 2005/432/EY (3) luetellaan kolmannet maat ja niiden osat, joista lihavalmisteita saa tuoda. Lisäksi kyseisessä päätöksessä säädetään eläinten terveyttä ja kansanterveyttä koskevista terveystodistusmalleista sekä asianomaisille tuotteille tehtäviä käsittelyitä koskevista säännöistä.
(3)
Brasiliassa ilmenneiden suu- ja sorkkatautitapausten johdosta päätöstä 79/542/ETY muutettiin komission päätöksellä 2005/753/EY (4), jotta päätöksen 79/542/ETY liitteessä II olevaa 1 osaa voitiin muuttaa ja siten keskeyttää luuttomaksi leikatun naudanlihan tuonti Mato Grosso do Sulin, Paranan ja Sao Paulon osavaltioista.
(4)
Tuoretta lihaa koskevassa päätöksessä 79/542/ETY ja lihavalmisteita koskevassa päätöksessä 2005/432/EY säädetyn aluejaon selkeyden, yhdenmukaisuuden ja avoimuuden varmistamiseksi on tarpeen muuttaa tiettyjä alueiden kuvauksia ja ajankohtiin liittyviä rajoituksia Brasilian osalta.
(5)
Lisäksi Serbia ja Montenegro ovat tasavaltoja, joilla on omat tullialueet ja jotka yhdessä muodostavat valtioliiton. Siksi ne olisi merkittävä erikseen luetteloihin kolmansista maista ja niiden osista, joista lihavalmisteita saa tuoda.
(6)
Siksi päätös 79/542/ETY olisi muutettava vastaavasti.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 79/542/ETY liitteessä II oleva 1 osa tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä helmikuuta 2006.

Labels: 3
17
5
6